Document ID: 32008D0426

KOMMISSIONENS BESLUTNING
af 28. april 2008
om ændring af beslutning 2002/253/EF om definitioner af tilfælde med henblik på anmeldelse af overførbare sygdomme til EF-nettet i henhold til Europa-Parlamentets og Rådets beslutning nr. 2119/98/EF
(meddelt under nummer K(2008) 1589)
(EØS-relevant tekst)
(2008/426/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet (1), særlig artikel 3, litra c), og
ud fra følgende betragtninger:
(1)
I henhold til artikel 2 i Kommissionens beslutning 2002/253/EF (2) skal de definitioner, der er angivet i bilaget til nævnte beslutning, ændres i det omfang, det er nødvendigt, på baggrund af de seneste videnskabelige oplysninger.
(2)
I henhold til artikel 9 i Europa-Parlamentets og Rådets forordning (EF) nr. 851/2004 af 21. april 2004 om oprettelse af et europæisk center for forebyggelse af og kontrol med sygdomme (3) (ECDC), fremlagde ECDC, på Kommissionens anmodning og efter aftale med dets rådgivende forum, et teknisk dokument om definitioner af tilfælde, der skal være en hjælp for Kommissionen ved udarbejdelsen af interventionsstrategier på området for overvågning og reaktion. Det tekniske dokument er offentliggjort på ECDC’s websted. De definitioner af tilfælde, der er angivet i bilaget til beslutning 2002/253/EF, bør ajourføres på grundlag af dette bidrag.
(3)
Disse definitioner af tilfælde skal lette anmeldelsen af de sygdomme og særlige sundhedsspørgsmål, der er angivet i bilag I til Kommissionens beslutning 2000/96/EF af 22. december 1999 om hvilke overførbare sygdomme EF-nettet gradvis skal dække i henhold til Europa-Parlamentets og Rådets beslutning nr. 2119/98/EF (4). Beslutning 2002/253/EF medfører imidlertid ingen anmeldelsesforpligtelser.
(4)
Foranstaltningerne i denne beslutning er i overensstemmelse med udtalelse fra det udvalg, der er nedsat i henhold til beslutning nr. 2119/98/EF -
VEDTAGET FØLGENDE BESLUTNING:
Artikel 1
Bilaget til beslutning 2002/253/EF erstattes af bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 28. april 2008.

Labels: 12
0